Paul Bietila

Paul Everett Bietila (født 28. februar 1918 i Ishpeming, Michigan, USA, død 26. februar 1939 i St. Paul, Minnesota) var en amerikansk skihopper.

Paul Bietila var en av seks brødre som alle var svært gode skihoppere. Som junior satte han en rekke bakkerekorder, han ble nasjonal juniormester i 1936 og nummer tre i seniormesterskapet i 1938. Under trening foran det nasjonale mesterskapet i St. Paul 5. februar 1939 gled han på isen i unnarennet og slo seg mot en gjerdestolpe. Han døde tre uker senere av komplikasjoner til skadene han hadde pådratt seg.

Siden 1953 har Ishpeming Ski Club årlig arrangert et minnerenn for Paul Bietila, Paul Bietila Memorial Tournament. I 1970 ble han tatt opp i US Ski Hall of Fame, der også brødrene Walter (tatt opp 1965) og Ralph (tatt opp 1975) er medlem. Harold C. Bradley innstiftet i 1940 Paul Bietila Memorial Trophy, som tildeles årlig den beste amerikanske hopperen i USA-mesterskapet (nå i praksis alltid vinneren, tidligere kunne også utenlandske hoppere bli amerikansk mester).

Se også 
 Skader og dødsulykker i skihopping

Referanser

Kilder 
 U.S. National Ski and Snowboard Hall of Fame and Museum: Paul Bietila
 Ishpeming Ski Club: Paul Bietila Memorial
 Da Yoopers Hall of Fame: Paul Everett Bietila
 Eastern Ski Jumping & Nordic Combined Foundation, Inc.: United States Junior Ski Jumping Champions 1904-1980

Skihoppere fra USA
Dødsulykker i skihopping
Personer fra Ishpeming